《用东坡武昌寒溪韵三篇》
宋代·朱槔

漫郎古邑埋蒿莱，五柳合抱何人栽。
浯溪未作天宝颂，爽气已压南昌梅。
苏公邓公先后到，一时玉立高嵬嵬。
扁舟载酒渡江水，千山软翠昏楼台。
洼尊抔饮追太古，云荒石老无纷埃。
归来玉署念赤避，侧身西望银涛堆。
英辞杰句相震发，尚记野鸟窥空罍。
只今却数未百载，虫篆想见留岩隈。
中原膻腥杂夷夏，淮北城垒生莓苔。
公乎天与济世具，曷不手引枭鸾开。
空遗笔力配元祐，顿觉纸上千军摧。
禁中颇牧知在即，号令前日颁风雷。
丹青元向大羽出，貂蝉要兜鍪来。
数公文字虽胜绝，莫使变作离骚哀。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。